На основу члана 23. став 2. Закона о државној управи („Службени гласник РС“, бр. 79/05, 101/07, 95/10, 99/14, 47/18 и 30/18 – др. закон) и Закључка Владе Републике Србије 05 број: 660-9558/2023 од 12. октобра 2023. године

**МИНИСТАРСТВО НАУКЕ, ТЕХНОЛОШКОГ РАЗВОЈА И ИНОВАЦИЈА**

Објављује

**ЈАВНИ ПОЗИВ**

**за**

**Програм промоције и популаризације иновационе делатности**

**Циљ Програма:**

У циљу пружања континуиране подршке развоју иновационе делатности, Република Србија је, поред директних подстицаја усмерених за подршку развоју иновација, овим програмом определила средства и за промоцију и популаризацију иновационе делатности.

Општи циљ овог програма је подизање свести ширe јавности (универзитетскe, академскe, научно – истраживачкe и пословнe заједницe, а посебно младих) о значају развоја иновационе делатности и мерама подршке развоја технолошких и друштвених иновација, стартап екосистема, иновационог предузетништва и иновационе инфраструктуре.

**Специфични циљеви Програма су:**

1. Пружање подршке манифестацијама и догађајима који имају за циљ повећање видљивости и значаја иновационе делатности, као и промовисање и подстицање предузетничког размишљања, значаја иновационог предузетништва и комерцијализације иновативних решења.

2. Јачање капацитета новооснованих предузећа (стартапа) путем програма акцелерације кроз обуке и подршку стручњака из одговарајућих области. Програм акцелерације у смислу овог Програма подразумева тромесечни програм интензивне менторске и финансијске подршке за реализацију иновативних идеја стартапа оријентисаних на раст у раним фазама развоја.

3. Планирање, израда и спровођење промотивне кампање о значају развоја иновација и иновационог предузетништва, на националном нивоу.

Свеобухватни циљ овог програма је континуирани допринос расту конкурентности Републике Србије и изградњи економије засноване на иновацијама и знању.

**Намена средстава:**

 Средства опредељена овим Програма могу се користити за следеће намене:

1. Организација манифестација и других догађаја у Београду, Новом Саду, Нишу и Крагујевцу, који имају за циљ повећање видљивости и значаја иновационе делатности, као и промовисање и подстицање предузетничког размишљања, значаја иновационог предузетништва и комерцијализације иновативних решења, са посебним акцентом на трансфер технологије и сарадњу науке и привреде, вештачку интелигенцију, биотехнологије, креативну индустрију, ИКТ, зелену индустрију,паметну пољопривреду и друге области дефинисане Стратегијом паметне специјализације („Сл.гласник РС“, број 21/2020).

2. Израда и реализација програма акцелерације кроз обуке и подршку стручњака из одговарајућих области, уз суфинансирањe од стране организацијe којa у конзорцијуму са другим правним лицем спроводи програм акцелерације.

3. Планирање, израда и спровођење кампање за промоцију и популаризацију иновација и иновационог предузетништва на националном нивоу (израда креативних решења, продукција ТВ емисија, промотивне кампање у електронским и штампаним медијима и сл.);

**Износ финансирања**

Средства су опредељeнa за следеће циљеве:

**За Специфични циљ 1:** Максималан износ до **23.000.000,00 динара** намењен је за **организацију манифестација** које доприносе промоцији и популаризацији иновација и иновационог предузетништва на националном нивоу;

**За Специфични циљ 2:** Максималан износ до **17.000.000,00 динара** намењен је за **израду и реализацију програма** акцелерације кроз обуке и подршку стручњака из одговарајућих области, а у циљујачање капацитета новооснованих предузећа (стартапа).

**За Специфични циљ 3:** Максималан износ до **20.000.000 динара** намењен је за **планирање, израду и спровођење промотивне кампање** о значају развоја иновација и иновационог предузетништва, на националном нивоу.

Опредељена средства за реализацију Програма додељују се у складу са правилима државне помоћи мале вредности („de minimis“).

**Услови пријављивања:**

Право на коришћење бесповратних средстава опредељених Програмом **промоције и популаризације иновационе делатности** има организација која испуњава следеће услове:

1. да је поднела попуњен пријавни формулар (Образац пријаве) са потребном документацијом у складу са Програмом и овим јавним позивом
2. да је регистрована у Агенцији за привредне регистре,
3. да је измирила обавезе по основу пореза и доприноса,
4. да јој у року од једне године пре подношења пријаве није изречена правоснажна мера забране обављања делатности,
5. да јој рачун није у блокади у периоду од 1. јануара 2023. године (као ни да рачун другог правног лица није у блокади у периоду од 1. јануара 2023. године уколико организација конкурише са другим правним лицем),
6. да над њом није покренут стечајни поступак или поступак ликвидације,
7. да поседује искуство у предметној области, као и неопходне техничке и кадровске капацитете којима може да обезбеди успешну реализацију пројектних активности у оквиру Специфичног циља за који конкурише,
8. да је израђен детаљан акциони план пројекта са дефинисаном временском динамиком спровођења активности,
9. да је израђен детаљан буџет пројекта.

Уколико организација подноси пријаву пројекта за Специфични циљ 2, потребно је да има закључен Уговор о конзорцијуму са правним лицем којим се потврђује обавеза суфинансирања пројекта од стране правног лица у износу од минимум 50% укупно одобреног буџета пројекта.

**Документација која се подноси приликом пријаве:**

1. правилно попуњен пријавни формулар потписан од стране овлашћеног представника организације – Образац пријаве,
2. оригинал или оверена фотокопија потврде надлежне филијале Пореске управе да је организација измирила све обавезе по основу пореза и доприноса закључно са датумом објављивања јавног позива,
3. изјаву о de minimis државној помоћи која је организацији додељена у текућој фискалној години и у претходне две фискалне године,
4. оверен и потписан доказ да је у претходном периоду организација реализовала активности које су у складу са Специфичним циљем за који конкуришу (извештаји о претходно реализованим активностима, као и писма препоруке, рецензије и др. за неке од тих активности),
5. потписану изјаву овлашћеног представника организације да поседују неопходне техничке и кадровске капацитете потребне за успешну реализацију циља, а која садржи податак о датуму оснивања организације, податак о укупном броју запослених и ангажованих лица, листу стручних референци организације, као и податак о техничкој опремљености организације за реализацију циљева исказаних у пројекту,
6. потписан детаљан план пројекта са дефинисаном временском динамиком спровођења активности,
7. потписан буџет пројекта који садржи детаљни табеларни приказ структуре и динамике реализације трошкова на пројекту,
8. презентација предложеног пројекта (у ppt. формату, највише 5 слајдова у оквиру којих треба представити циљеве, планиране активности и друге важне информације о пројекту),
9. закључен Уговор о конзорцијуму са правним лицем када организација подноси пријаву пројекта за Специфични циљ 2 овог Јавног позива.

Министарство ће увидом у регистре на интернет страницама Агенције за привредне регистре, Народне банке Србије и Републичког завода за статистику утврдити да ли организација која конкурише испуњава услове из става 1. тач. 2), 4), 5) и 6) из Услова пријављивања овог програма.

**Административна провера пријава**

 Након достављања пријаве, Министарство врши административну проверу комплетности пријаве. Пријаве које нису комплетне и које нису поднете на прописан начин неће бити узете у разматрање, о чему ће подносилац пријаве бити обавештен.

**Процена пријава**

Испуњеност услова за доделу средстава утврђује трочлана Комисија за оцену пријава и праћење реализације програма (у даљем тексту: Комисија) коју образује Министарство.

Комисија разматра пријаве по редоследу приспећа комплетне документације. У поступку разматрања пријава, Комисија утврђује испуњеност услова за доделу средстава, као и да ли су циљеви и активности из поднете пријаве у складу са циљевима утврђеним Програмом.

Датумом приспећа пријаве сматра се датум достављања комплетне документације на адресу за пријем поште Министарства науке, технолошког развоја и иновација, Немањина 22-24.

На предлог Комисије, Министарство доноси одлуку о додели средстава, након чега са изабраним корисником потписује уговор.

Програм промоције и популаризације иновационе делатности и пријавни формулар доступни су за преузимање на интернет страници Министaрства.

**Подношење пријаве**

Прецизно и тачно попуњена пријава са потребном документацијом доставља се непосредно преко писарнице републичких органа или путем препоручене поште на адресу Министарство науке, технолошког развоја и иновација, 11000 Београд, Немањина 22-26, са назнаком „Пријава на Јавни позив – за Програм промоције и популаризације иновационе делатности ”.

Скенирана Пријава са пратећом документацијом се подноси и електронски на адресу inovacijetr@nitra.gov.rs, са назнаком „Пријава на јавни позив - за Програм промоције и популаризације иновационе делатности“.

Рок за подношење пријава је 15 дана од дана објављивања јавног позива.

Непотпуне и неблаговремене пријаве неће бити разматране.

Образац пројектне пријаве можете преузети овде.